Forslag til Rådets afgørelse om vedtagelse af et program omfattende ikke-lovgivningsmæssige foranstaltninger til forbedring af sikkerheden og sundheden på arbejdspladsen (95/C 262/09) (Tekst af betydning for EØS) KOM(95) 282 endelig udg. - 95/0155(CNS)

(Forelagt af Kommissionen den 25. juli 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Beskyttelse mod arbejdsulykker og erhvervssygdomme indgår sammen med sundhedsforskrifter for arbejde i de anvendelsesområder og mål, som nævnes i artikel 118 og 118 A i traktaten; i denne forbindelse bør samarbejdet mellem medlemsstaterne og Kommissionen og mellem medlemsstaterne indbyrdes styrkes;

antallet af ulykker og ulykker med dødelig udgang på arbejdspladsen samt antallet af erhvervsbetingede sygdomstilfælde er stadig uacceptabelt højt i Fællesskabet;

dette indebærer enorme og unødvendige menneskelige omkostninger, samtidig med at det er en økonomisk belastning for samfundet; forbedring af sikkerheden og sundheden på arbejdspladsen kan øge konkurrenceevnen, eftersom der er en klar sammenhæng mellem en virksomheds succes og den måde, hvorpå den forholder sig til sikkerheds- og sundhedsproblematikken;

til trods for en betydelig indsats har en lang række virksomheder og især små og mellemstore virksomheder vanskeligheder med at indarbejde nye produktionsmetoder eller med at tilpasse eksisterende metoder og samtidig bevare arbejdstagernes sundhed og sikkerhed og sikre gode arbejdsmiljøstandarder i overensstemmelse med ny lovgivning;

det er nødvendigt at supplere arbejdsmiljølovgivningen med ikke lovgivningsmæssige foranstaltninger, herunder bestræbelser på at skabe lydhørhed over for en forbedring af sikkerheden, hygiejnen og sundheden på arbejdspladsen, især i små og mellemstore virksomheder;

der er behov for, at Fællesskabet tager yderligere skridt til at forbedre sundheden og sikkerheden inden for de enkelte sektorer med hensyn til anvendte materialer eller i forbindelse med særligt udsatte risikogrupper, som i øjeblikket er utilstrækkeligt beskyttede; der er også behov for bevidstgørelse, højnelse af uddannelsesniveauerne samt udveksling af information og for at udbygge samarbejdet med tredjelande og internationale organisationer;

programmet skal bidrage til at skabe øget opmærksomhed om forhold, som er bestemmende for sikkerheden og sundheden, og om risikofaktorer, tidlig påvisning af utilsigtede virkninger, vejledning og rådgivning samt social støtte;

i overensstemmelse med subsidiaritetsprincippet kan arbejdsmiljøaktioner på grund af deres omfang eller virkning gennemføres mere effektivt af Fællesskabet;

det er nødvendigt at iværksætte et flerårigt program med klare målsætninger for Fællesskabets indsats samt prioriterede aktioner udvalgt med henblik på fremme af sikkerheden og sundheden på arbejdspladsen for alle arbejdstagere inden for Fællesskabet og ligeledes egnede mekanismer til evaluering af sådanne aktioner; dette program må løbe over fem år, for at der kan være tilstrækkelig tid til gennemførelse af aktionerne, således at de fastsatte mål kan nås;

der eksisterer andre fælleskabsprogrammer og initiativer, som helt eller delvis er relevante i arbejdsmiljøsammenhæng, og derfor er der behov for at sikre sammenhæng mellem de forskellige fællesskabsaktioner;

i forbindelse med de relevante ikke-lovgivningsmæssige foranstaltninger bør Kommissionen bistås af et udvalg sammensat af en repræsentant for hver medlemsstat for at sikre en korrekt gennemførelse af budgettet og en evaluering af foranstaltningerne;

i henhold til Rådets afgørelse 74/325/EØF (1), senest ændret ved akten vedrørende Østrigs, Finlands og Sveriges tiltrædelse, kan Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen høres af Kommissionen i forbindelse med udarbejdelsen af forslag på dette område;

traktaten indeholder ikke anden hjemmel for vedtagelsen af denne afgørelse end artikel 235 -

TRUFFET FØLGENDE AFGØRELSE:

Artikel 1

Et program på fællesskabsplan omfattende følgende ikke-lovgivningsmæssige foranstaltninger til forbedring af sikkerheden og sundheden på arbejdspladsen vedtages for en femårsperiode fra 1. januar 1996 til 31. december 2000.

Programmet består af:

- vejledningsskrivelser og basisinformationsmateriale som hjælp til en korrekt anvendelse af fællesskabslovgivningen; forbedring af information, undervisning og uddannelse; undersøgelse af vigtige problemområder som anført i bilag I

- SAFE-programmet (Safety Actions For Europe) som anført i bilag II med sigte på forbedring af sikkerheden, hygiejnen og sundheden på arbejdspladsen, særlig i små og mellemstore virksomheder.

Artikel 2

Kommissionen sørger for, at de i bilag I og II anførte aktioner gennemføres i overensstemmelse med artikel 5 og 6 i nært samarbejde med medlemsstaterne og med institutioner og organisationer, som er aktive på arbejdsmiljøområdet.

Artikel 3

Kommissionen sørger for, at der er sammenhæng mellem de fællesskabsaktioner, der skal gennemføres i henhold til dette program, og de øvrige relevante fællesskabsprogrammer og -initiativer, samt at de indbyrdes supplerer hinanden.

Artikel 4

1. De i bilag I nævnte aktioner gennemføres af Fællesskabet, medlemsstaterne, arbejdsmarkedets parter samt offentlige eller private organisationer. Ansøgninger om finansiering i forbindelse med disse aktioner indgives til Kommissionen.

2. De i bilag II nævnte aktioner gennemføres af medlemsstaterne, arbejdsmarkedets parter samt offentlige eller private organisationer. Ansøgninger om finansiering i forbindelse med disse aktioner indgives til Kommissionen.

Artikel 5

Udvælgelsen af de projekter, der skal finansieres, og fastsættelsen af den finansielle støtte foretages efter proceduren i artikel 6, stk. 2, og i overensstemmelse med de i bilag I, II og III anførte målsætninger og kriterier.

Artikel 6

Kommissionen bistås af et rådgivende udvalg, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 7

1. Kommissionen fremmer samarbejdet med tredjelande og FN-organisationerne samt andre organisationer eller agenturer, der beskæftiger sig med dette område.

2. EFTA-lande kan inden for rammerne af EØS-aftalen inddrages i de aktiviteter, der beskrives i bilag I og II; lande, som Fællesskabet har indgået associeringsaftaler med, kan ligeledes inddrages i disse aktiviteter.

Artikel 8

1. Kommissionen offentliggør regelmæssigt oplysninger om de aktioner, der gennemføres, samt om mulighederne for fællesskabsstøtte inden for de forskellige aktionsområder.

2. Kommissionen forelægger Europa-Parlamentet, Rådet og Det Økonomiske og Sociale Udvalg en midtvejsrapport om de aktioner, der iværksættes, samt en udførlig rapport senest den 31. december 2001.

(1) EFT nr. L 185 af 9. 7. 1974, s. 15.

BILAG I

Vejledningsskrivelser og basisinformationsmateriale til hjælp ved en korrekt anvendelse af fællesskabslovgivningen; information, undervisning og uddannelse; vigtige eller nye problemstillinger (1996-2000)

1. Vejledningsskrivelser og basisinformationsmateriale til hjælp ved en korrekt anvendelse af fællesskabslovgivningen, idet der, i det omfang det er nødvendigt, tages hensyn til de rapporter, som kræves i henhold til de forskellige direktiver

1.1. Udarbejdelse af ikke-bindende lovgivningsvejledninger, der ikke må skabe det indtryk, at der sikres og tilvejebringes de nødvendige detaljer for at dække alle juridiske aspekter, men dog være af en sådan art, at arbejdsgivere, virksomheder, arbejdstagere og medlemsstater modtager nyttig bistand, teknisk støtte og opbakning.

1.2. For at målrette denne information effektivt er det væsentligt at vide, hvad arbejdsgiverne, særlig i små og mellemstore virksomheder, har ønske om og behov for med hensyn til sundhed og sikkerhed på arbejdspladsen.

2. Information, undervisning og uddannelse

2.1. Bevidstgørelse om arbejdsmiljøspørgsmål.

2.2. Information om Kommissionens politik på de forskellige områder: Kommissionen vil for at sikre åbenhed omkring dens foranstaltninger udarbejde og videreformidle oplysninger om Fællesskabets aktiviteter.

2.3. I overensstemmelse med Kommissionens informationspolitik vedrørende Fællesskabets virksomhed og med henblik på bevidstgørelse, især når det gælder den almindelige befolkning, vil Kommissionen i samråd med medlemsstaterne regelmæssigt arrangere en europæisk arbejdsmiljøuge, kollokvier om undervisning og uddannelse inden for sikkerhed og sundhed, konkurrencer om udarbejdelse af undervisningsmateriale, festivaler for audiovisuelle produkter om arbejdsmiljøemner.

3. Undersøgelse af visse centrale problemområder under hensyntagen til eksisterende informationer og forskningsresultater og/eller fremme af nye undersøgelser i det omfang, dette er hensigtsmæssigt

BILAG II

SAFE (Safety Actions For Europe) med henblik på forbedring af arbejdsmiljøet, særlig i små og mellemstore virksomheder (1996-2000)

1.1. SAFE (Safety Actions For Europe) kommer til at støtte praktiske projekter med det formål at demonstrere:

- bestræbelserne på at forbedre arbejdssituationen med specifikt sigte på arbejdsmiljøaspektet, særlig i små og mellemstore virksomheder

- forbedringer for så vidt angår tilrettelæggelsen af arbejdsmetoder, der påvirker holdninger til arbejdsmiljøspørgsmål med det formål at nedbringe antallet af arbejdsulykker og tilfælde af erhvervssygdomme.

1.2. Et af SAFE-programmets mål er derfor at støtte forskellige former for praksis, der tager sigte på at forbedre arbejdssituationen, arbejdsorganisationen og arbejdsmetoder, der kan være fokuseret på et specifikt problem, som påvirker arbejdsmiljøet, eller demonstration af de bedste afprøvede metoder til bekæmpelse af arbejdsulykker og/eller erhvervssygdomme eller måder eller midler til en effektiv overholdelse af fællesskabslovgivningen i de enkelte virksomheder eller foretagender.

1.3. Derfor kommer SAFE-programmet også til at støtte udviklingen af mønsterarbejdspladser, der har arbejdet sig frem til praktiske løsninger på problemerne med risici på arbejdspladsen, og som kommer til at tjene som forbillede for andre, der måtte ønske at inddrage eksisterende arbejdspladser eller udforme nye. Programmet vil også fremme nytænkning i forbindelse med nye risikobetonede arbejdsområder eller højrisikosektorer, enten ved at fremme brugen af sikre og/eller rene teknologier eller ved andre innovative foranstaltninger.

1.4. Også specifikke undervisnings- og uddannelsesinitiativer, som er beregnet på at forbedre kendskabet til fællesskabslovgivningen og på at skabe øget arbejdsmiljøbevidsthed, vil blive støttet.

1.5. Også projekter, der er udarbejdet af europæiske organisationer, enkeltvirksomheder, arbejdsgivere eller arbejdstagere, vil blive taget i betragtning i SAFE-programmet. Sådanne projekter bør være vejledende for beslutninger om foranstaltninger, som bliver sat i værk i hele aktivitetssektorer, specielt i mere end en medlemsstat.

BILAG III

UDVÆLGELSESKRITERIER

I. Generelle kriterier

For at kunne komme i betragtning må de indgivne projekter opfylde alle nedennævnte udvælgelseskriterier:

- de skal være effektive i forhold til omkostningerne

- de skal frembringe en europæisk værditilvækst, f.eks. en vedvarende multiplikatoreffekt på europæisk plan

- de skal fremvise en effektiv og afstemt grad af samarbejde mellem de forskellige partnere med hensyn til:

- udarbejdelse af projektet

- gennemførelse af projektet

- deltagelse i finansieringen.

II. Evalueringskriterier

Der vil blive givet forrang til projekter, der i videst muligt omfang omfatter følgende kriterier. Projekterne bør:

- bidrage til forebyggelse af årsagerne til arbejdsulykker og erhvervssygdomme snarere end afbøde virkningerne heraf

- lette en permanent integrering af sikkerhed og sundhed på arbejdspladsen i virksomhedsledelse eller i kvalitetsstyringen på produktsiden

- fremme overførslen og udnyttelsen af innovative eksperimenter på europæisk plan

- fremme arbejdsmarkedsdialogen

- fremme vedvarende bestræbelser fremfor nærmere afgrænsede resultater

- fremme innovation og iværksætterinitiativer, særlig i højrisikosektorer

- støtte udtænkningen af praktiske løsninger på problemer med risici på arbejdspladsen

- støtte samarbejdet mellem virksomheder

- støtte en forbedret udveksling af information samt undervisning og uddannelse

- endvidere bidrage til gennemførelsen af handlingsprogrammer eller fællesskabspolitik på følgende områder:

- livslang uddannelse

- ligestilling

- integrering af handicappede

- langtidslediges tilbagevenden til arbejdsmarkedet

- forebyggelse af andre ulykker (ulykker i hjemmet, sportsulykker, trafikulykker m.m.)

- sektorspecifikke politikker (specificeres nærmere)

- andre programmer eller politikker (specificeres nærmere).

III. Udelukkelseskriterier

Følgende kan ikke komme i betragtning:

- aktioner begrænset til en enkelt medlemsstat og uden mulighed for overførsel til andre

- aktioner, der udelukkende tager sigte på at bringe en situation i overensstemmelse med nationale krav, selv om disse er affødt af fællesskabslovgivningen.